McMansion - superporcija američkog sna
Ako se super-kuću ugura na skromnu parcelu u nekoj starijoj četvrti, onda ona – u očima susjeda – postaje monstruozni trn u oku, preten
Posjedovanje vlastitog doma središnji je element 'američkog sna'. No, taj san može postati i noćna mora za susjede novopečenog vlasnika kuće. Neki ljudi, naime, žele da njihova nova kuća uključi i sve pogodnosti koje im padnu na pamet ... i koje si mogu priuštiti: mnogo spavaćih soba, ogromna ustakljena veranda, terasa, veliki travnjak, možda čak i bazen. Dodajmo tome još i knjižnicu, garderobe koje su zasebne prostorije, kuhinju čija bi veličina dostajala i restoranu, te barem po jednu kupaonu za svaku sobu, i rezultat je kuća gargantuanskih razmjera. Amerikanci takvu obiteljsku kuću nazivaju 'McMansion'. Naziv nalazi inspiraciju u 'super-porcijama' krumpirića, napitaka, pa i veličine sendviča u restoranima brze prehrane lanca McDonalds. Izgradite si McMansion i dobili ste super-porciju 'američkog sna'. Super-porcija kuće nije ništa loše ako se spomenuta kuća nalazi na zemlji odgovarajuće površine. No, ako ju se ugura na skromnu parcelu u nekoj starijoj četvrti, onda ona – u očima susjeda – postaje monstruozni trn u oku, pretenciozno prerastavši dimenzije svog okoliša. Uzmimo za primjer jednog stanovnika Arlingtona, u Virginiji, koji je vlasnik nekoliko restorana i želi svoj društveni položaj iskazati odgovarajuće velikim 'dvorcem' u ovom gradiću. On planira sagraditi kuću čija bi stambena površina bila tisuću-šesto četvornih metara, a uključivala bi, između ostalig, plesnu dvoranu, zatvoreni bazen, knjižnicu, sobu za molitvu, te osam kupaona. Ukoliko bude sagrađena, ta bi kuća bila četiri i pol puta veća od prosječne kuće u četvrti u kojoj se gradi. "Imam puno pravo sagraditi takvu kuću," kazao je vlasnik listu "Washington Post". "Ne shvaćam zašto ljudi uopće misle da nešto mogu prigovoriti. Takav je život." Da, kažu njegovi susjedi, takav je život … u sjeni njegovog divovskog doma. Građani koje izbezumljuje pomisao na život u susjedstvu McMansiona imaju tri opcije: mogu se odseliti; mogu vršiti pritisak na gradsko vijeće da ograniči veličinu obiteljskih stambenih zgrada; ili, pak, mogu igrati lutriju i, ako osvoje milijune dolara, mogu izgraditi vlastitu super-kuću.